รมว.คลัง แนะประชาชนใช้เงินของขวัญ 500 บาท ซื้อสินค้าจะได้คืน VAT ร้อยละ 5
รมว.คลัง แนะประชาชน ใช้เงินของขวัญ 500 บาท ซื้อสินค้าจะได้คืน VAT ร้อยละ 5

นายอภิศักดิ์ ตันติวรวงศ์ รัฐมนตรีว่าการกระทรวงการคลังกล่าวถึงกรณีมาตรการสนับสนุนค่าใช้จ่ายในช่วงปลายปีให้แก่ผู้มีรายได้น้อย จำนวน 500 บาทต่อคน ที่โอนเข้ากระเป๋าเงินอิเล็กทรอนิกส์ (e-Money) ให้กับผู้ที่มีบัตรสวัสดิการแห่งรัฐจำนวน 11.4 ล้านคน ในระหว่างวันที่ 8–10 ธันวาคม 2561 ว่านอกจากเงินในกระเป๋าอิเล็กทรอนิกส์ดังกล่าว จะไม่จำกัดเวลาในการใช้และไม่มีการดึงเงินกลับคืนแล้วนั้น ประชาชนยังสามารถนำไปใช้ร่วมกับวงเงินในบัตรสวัสดิการ ลดภาระค่าครองชีพ 200/300 บาท/เดือน เพื่อนำไปซื้อสินค้าอุปโภคบริโภคที่จำเป็นผ่านทางร้านธงฟ้าหรือร้านค้าเอกชนอื่นๆ ที่รับบัตรสวัสดิการ ตั้งแต่วันที่ 15 ธันวาคม 2561 ซึ่งจะได้รับคืนภาษีมูลค่าเพิ่ม(VAT) ร้อยละ 5 กลับเข้ามายังบัตรสวัสดิการฯ ภายในเดือนถัดไป พร้อมกันนี้ผู้ถือบัตรสวัสดิการแห่งรัฐที่เป็นสมาชิกกองทุนการออมแห่งชาต(กอช.)ยังจะได้รับเงินคืนจากการซื้อสินค้าผ่านบัตรอีกร้อยละ 1 ที่จะนำส่งเข้าบัญชีการออมของสมาชิก

นอกจากนี้ รัฐมนตรีว่าการกระทรวงการคลัง ยังกล่าวอีกว่า ในส่วนของกรณีที่มีการเผยแพร่ผ่าน Social Media ถึงกรณีหญิงวัยกลางคนสวมใส่ทองรูปพรรณขับรถยนต์ ที่สิทธิ์ในการรับบัตรสวัสดิการแห่งรัฐและกดเงินจำนวน 500 บาท ออกเผยแพร่ผ่านโลกออนไลน์ นั้นว่า ทางสำนักงานเศรษฐกิจการคลัง(สศค.) อยู่ระหว่างการดำเนินการตรวจสอบหากพบว่าขาดคุณสมบัติหญิงรายดังกล่าวก็จะถูกตัดสิทธิ์